CELEX: 32017D1937
Language: el
Date: 2017-07-11 00:00:00
Title: Απόφαση (EE) 2017/1937 του Συμβουλίου, της 11ης Ιουλίου 2017, σχετικά με την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της Συνθήκης για την ίδρυση Κοινότητας Μεταφορών

27.10.2017   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 278/1
               
            ΑΠΌΦΑΣΗ (EE) 2017/1937 ΤΟΥ ΣΥΜΒΟΥΛΊΟΥ
      της 11ης Ιουλίου 2017
      σχετικά με την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της Συνθήκης για την ίδρυση Κοινότητας Μεταφορών
      ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91 και το άρθρο 100 παράγραφος 2, σε συνδυασμό με το άρθρο 218 παράγραφος 5,
      Έχοντας υπόψη την πρόταση της Ευρωπαϊκής Επιτροπής,
      Εκτιμώντας τα ακόλουθα:
      
                  (1)
               
               
                  Στις 12 Ιουνίου 2008 και στις 9 Οκτωβρίου 2009 το Συμβούλιο εξουσιοδότησε την Επιτροπή να αρχίσει, εξ ονόματος της Ευρωπαϊκής Ένωσης, τη διαπραγμάτευση συνθήκης για την ίδρυση Κοινότητας Μεταφορών με τη Δημοκρατία της Αλβανίας, τη Βοσνία-Ερζεγοβίνη, την πρώην Γιουγκοσλαβική Δημοκρατία της Μακεδονίας, το Κοσσυφοπέδιο (*1), το Μαυροβουνίο και τη Δημοκρατία της Σερβίας («συμβαλλόμενα μέρη της Νοτιοανατολικής Ευρώπης»).
               
            
                  (2)
               
               
                  Η εν λόγω διαπραγμάτευση ολοκληρώθηκε με επιτυχία με τη μονογραφή της συνθήκης για την ίδρυση Κοινότητας Μεταφορών («συνθήκη Κοινότητας Μεταφορών»)από όλα τα συμβαλλόμενα μέρη.
               
            
                  (3)
               
               
                  Η συνθήκη Κοινότητας Μεταφορών προωθεί την ανάπτυξη των μεταφορών μεταξύ της Ένωσης και των συμβαλλομένων μερών της Νοτιοανατολικής Ευρώπης με βάση τις διατάξεις του κεκτημένου της Ένωσης.
               
            
                  (4)
               
               
                  Η υπογραφή της συνθήκης Κοινότητας Μεταφορών δεν προδικάζει τη θέση των κρατών μελών για το καθεστώς του Κοσσυφοπεδίου που θα αποφασισθεί σύμφωνα με την εθνική πρακτική τους και το διεθνές δίκαιο. Κανένας από τους όρους, τις εκφράσεις ή τους ορισμούς που χρησιμοποιούνται στην παρούσα απόφαση ή στη συνθήκη Κοινότητας Μεταφορών, συμπεριλαμβανομένων των παραρτημάτων και των πρωτοκόλλων της, δεν συνιστούν αναγνώριση του Κοσσυφοπεδίου από την Ένωση ως ανεξάρτητου κράτους, ούτε συνιστούν αναγνώριση από τα διάφορα κράτη μέλη που δεν έχουν λάβει απόφαση ως προς τούτο.
               
            
                  (5)
               
               
                  Μπορούν να εφαρμόζονται εσωτερικές διαδικασίες των κρατών μελών όταν λαμβάνουν έγγραφα που έχουν εκδοθεί από τις αρχές του Κοσσυφοπεδίου σύμφωνα με τη συνθήκη Κοινότητας Μεταφορών.
               
            
                  (6)
               
               
                  Η συνθήκη Κοινότητας Μεταφορών θα πρέπει να υπογραφεί.
               
            
                  (7)
               
               
                  Για να αποφέρει οφέλη η συνθήκη Κοινότητας Μεταφορών το νωρίτερο δυνατόν, θα πρέπει να εφαρμόζεται προσωρινά, εν αναμονή της ολοκλήρωσης των αναγκαίων διαδικασιών για τη θέση της σε ισχύ,
               
            ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
      Άρθρο 1
      Εγκρίνεται, εξ ονόματος της Ένωσης, η υπογραφή της συνθήκης για την ίδρυση Κοινότητας Μεταφορών, με την επιφύλαξη της σύναψής της.
      Το κείμενο της συνθήκης για την ίδρυση Κοινότητας Μεταφορών επισυνάπτεται στην παρούσα απόφαση.
      Άρθρο 2
      Ο πρόεδρος του Συμβουλίου εξουσιοδοτείται να ορίσει το πρόσωπο ή τα πρόσωπα που είναι αρμόδια να υπογράψουν τη συνθήκη Κοινότητας Μεταφορών εξ ονόματος της Ένωσης.
      Άρθρο 3
      Η συνθήκη Κοινότητας μεταφορών εφαρμόζεται προσωρινά, σύμφωνα με το άρθρο 41 παράγραφος 3 αυτής, από την ημερομηνία της υπογραφής της, ενόσω εκκρεμεί η έναρξη ισχύος της.
      Άρθρο 4
      Η παρούσα απόφαση αρχίζει να ισχύει την ημερομηνία της έκδοσής της.
      
         Βρυξέλλες, 11 Ιουλίου 2017.
         
            
               Για το Συμβούλιο
            
            
               Ο Πρόεδρος
            
            M. MAASIKAS
         
      
      
         (*1)  Η ονομασία αυτή χρησιμοποιείται με επιφύλαξη των θέσεων ως προς το καθεστώς και είναι σύμφωνη με την απόφαση 1244/1999 του Συμβουλίου Ασφαλείας των Ηνωμένων Εθνών και τη γνωμοδότηση του Διεθνούς Δικαστηρίου σχετικά με τη διακήρυξη της ανεξαρτησίας του Κοσσυφοπεδίου.